Akanman mu no, sɛ yeyi kasa a yɛka a ɔyɛ kwan a yɛfa do nye nkorɔfo dzi nkitaho a, yɛwɔ kwan ahorow pii kasa kyerɛ afofor. Iyinom na yɛfrɛ hɔn nsɛnkyerɛndze a ɔkasa. Nsɛnkyerɛndze a ɔkasa yɛ kwan yɛfa do dzi nkitaho a yɛmmfa ano ka. Ndzɛmba ahorow a wotum kasa kyerɛ nkorɔfo a kasa biara nntaa ekyir no bi nye atam, mpaboa, akyeamepoma, edwindze na pii a ɔkeka ho. Sɛ yɛhwɛ hɛn edwuma ahorow dɛ akanfo a, biara wɔ ndzɛmba ahorow a ɔboa no mu edwumayɛfo ma nye afofor anaa hɔnho hɔnho dzi nkitsaho. Akyerɛw yi bɛhwɛ nsɛnkyerɛndze ahorow a ekuafo nam do dzi nkitsaho wɔ hɔn dwumadzi mu.
Odzi kan nye ahabangu.Iyi yɛ kwan kor a akuafo nam do kasa kyerɛ afofor. Otum yɛ bankye ahataw, kookoo anaa dwon ahataw. Wogu ahataw wɔ kwan a ɔwɔ nkwanta do. Wɔyɛ iyi dze kyerɛ nyimpa a onnyim kwan amma ɔaanyew no kwan.
Dɛ bia nkorɔfo beenu rokɔ haban mu na kor dzi kan gya kor, dza odzii kan no gu dza ɔaka ekyir no ahaban dze kyerɛ kwan kor a ɔfaa do. Boi, sɛ nkwanta no yɛ dza ɔbor ebein a, wɔtaa dze ahaban gu dza ɔnnsɛ dɛ onyia no fa do no do. Wɔyɛ dze kyerɛ dɛ dɛm kwan no esiw ntsi ɔnnsɛ dɛ nyimpa no fa do.
Ɔtɔ do bio nye nkatasi. Ekuafo na wosi nkata. Haban a okuafo no pɛ dɛ ɔdɔw do adɔwber mu na osi nkata wɔ ano. Nkatasi no kasa kyerɛ nkorɔfo dɛ haban no yɛ haban a obi robɔdɔw do anaa rebɛyɛ edwuma.
Otsia ebiasa nye ngyedua, nhyiren, Ntɔmbɛ na aborɔbɛ no ndua. Akanfo yɛ iyinom dze kyerɛ beebi a obi n’asase ano ka. Iyi boa ma obiara hu beebi a n’asase n’ano kɔpem na ammfa asaase ho mansotwe ammba. Binom so tum dze si obi ne nda dze kyerɛ nkorɔfo bea a wosie no.
Ɔtɔ do bio nye mbɛnkɔnson. Mbɛnkɔnson yɛ adze bi a no ho hia araa yie wɔa kanfo hɔn dwumadzi mu. Kuayɛ mu no, wɔdze si haban do dze kyerɛ dɛ manso aba dɛm asaase no ho.
Ɔnam dɛ nkorɔfo taa kedzi nkorɔfo ndɔboa ntsi sɛ haban no ne beebi nnyɛ a, otum dze ɔhaw ba. Iyi ntsi, haban no wura hwɛ na haban ne beebi abɔ amona, otum dze mbɛnkɔnson si hɔ dze kyerɛ onyia no a onnyim no dɛ dɛm bea no nnyɛ ntsi ɔnnsɛ dɛ ɔkɔ hɔ.
Dɛ mbrɛ ɔbɛyɛ a mbowa rennkɛsɛɛ ekuafo hɔn  edwumadze ntsi, wɔtaa dze dua a wɔaahyɛ no atardɛ nyimpa pɛr si haban no ne mfinimfin dze pam hɔn. Ɔba no dɛm a mbowa no a wɔsɛɛ ekuafo hɔn edwumadze hu dɛ nyimpa wɔ hɔ ntsi wonntum nnkɔ hɔ nnkɛsɛɛ ndzɛmba.
Iyinom na pii a ɔkeka na ɔboa ekuafo ma wɔnye afofor dzi nkitsaho wɔ hɔn edwumayɛ mu.
